钦定古今图书集成/明伦汇编/官常典/第790卷 > 王古
## 钦定古今图书集成/明伦汇编/官常典/第790卷 > 王古

按《宋史王素传》：“靖子古，字敏仲，第进士，熙宁中，为司
农主簿，使行淮浙赈旱菑，究张若济狱，劾转运使王
廷老、张靓失职，皆罢之，连提举四路常平。王安礼欲
用为太常丞，神宗谓古好异论，止以为博士，加上仁
宗、英宗谥，因升祔四后。初议不发册，古言发册之礼，
虽为祔庙节文，而升祔之重，乃由册而后显。今既行
升祔，则礼不可废。”乃诏用竹册，又定诸神祠封额爵
号之序。出为湖南转运判官，提点淮东刑狱，历工部、
吏部、右司员外郎、太府少卿。奉使契丹，异时北使所
过，凡供张悉贷于民，古请出公钱为之，民得不扰。绍
圣初，迁户部侍郎，详定役法，与尚书蔡京多不合，京
言：“臣欲用元丰人额雇直，而古乃用”司马光法。诏徙
古兵部，寻以集贤殿修撰为江、淮发运使、宝文阁待
制、知广州。言者论其常指平岁为凶年，妄散邦财，夺
职知袁州。徽宗立，复拜户部侍郎，迁尚书，与御史中
丞赵挺之偕领放欠。挺之言古蠲除太多，欲尽倾天
下之财，不可用，遂改刑部。攻不已，以宝文阁直学士
知成都，堕崇宁党籍，责衢州别驾，安置温州。复朝散
郎，寻卒。